KRPZ-TN-OKAP-13-045/2024 Trenčín 22.11.2024

**AJ V TOMTO TÝŽDNI APELUJEME NA SENIOROV !**

Milí seniori, prostredníctvom našich informačných listov Vás pravidelne informujeme o podvodných situáciách, kedy ste najčastejšie v ohrození. Cieľom podvodníkov a ich snahy je vyvolať pocit strachu a úzkosti, pri ktorých nemajú seniori veľa času na správne rozhodovanie, alebo využívajú dôverčivosť seniorov za účelom pomoci ich rodinným príbuzným. Následkom toho, podvodníci vymámia osobné informácie, požiadajú o platby alebo platobné údaje z karty. Základným pravidlom je, aby seniori neverili cudzím ľuďom, ktorí sa od nich snažia pod rôznymi zámienkami vylákať finančné prostriedky. Nenechajte sa pod vplyvom vyvolanej stresovej situácie dostať do úzkych a vždy reagujte s chladnou hlavou. Je to bezpečná cesta ako sa nenechať oklamať a nestať sa obeťou podvodu.

V poslednom týždni, sme aj napriek našej snahe zaznamenali jeden dokonaný podvod na seniorke a dva pokusy podvodov, pričom sa jednalo o podobné spôsoby spáchania so známymi legendami, pod ktorými podvodníci vystupovali.

V prvom prípade pokusu podvodu sa snažili seniorku oklamať pod legendou dopravnej nehody, pričom v telefonáte podvodník seniorke uviedol, že jej syn mal dopravnú nehodu a má rozbité auto. V telefonáte požadoval od seniorky zaslať peniaze na svoj účet. Seniorka v uvedenom prípade mala šťastie, že jej syn bol vedľa nej a hovor hneď ukončila. V ďalšom prípade pokusu podvodu podvodník opäť kontaktoval seniorku prostredníctvom telefonického hovoru. Seniorke uviedol, že z jej účtu odišla platba vo výške 480,-€ a aby mohol stopnúť platbu potrebuje, aby mu nadiktovala svoje bankové údaje. Seniorka si zachovala chladnú hlavu a podvodníkovi uviedla, že určite ju chce oklamať a že určite je to podvodník, pričom hovor ihneď ukončila a žiadne bankové údaje podvodníkovi neposkytla.

V prípade dokonaného podvodu poškodená seniorka nemala toľko šťastia ako v uvedených pokusoch. Seniorka bola kontaktovaná podvodníkom prostredníctvom SMS správy, kde tento vystupoval ako jej syn. Seniorke napísal, že potrebuje peniaze, pričom táto v mylnej domnienke pomoci svojmu synovi, zaslala podvodníkovi finančné prostriedky vo výške 2.230,-€. Seniorka až neskôr zistila, že sa jedná o podvod a podala trestné oznámenie.

Seniorov preto opätovne vyzývame, aby boli obozretní voči osobám, ktoré ich osobne či telefonicky kontaktujú a žiadajú od nich peniaze pod rôznymi zámienkami. Zdôrazňujeme, aby neodovzdávali žiadne cennosti neznámym ľuďom, nevyberali svoje úspory pre cudzie osoby, príp. nerealizovali finančné transakcie na čísla účtov, ktoré sú im nahlásené počas podvodného telefonátu a nevpúšťali cudzie osoby do svojich príbytkov. Nedajte sa oklamať a v predstihu predmetnú skutočnosť ihneď nahláste na známom telefónnom čísle 158.

**V tejto súvislosti Vás taktiež žiadame o informovanie starších príbuzných alebo starších ľudí vo svojom okolí, aby aj oni boli informovaní o častých praktikách podvodníkov. Vo veľkej miere práve včasná informovanosť dokáže zachrániť seniorom ich ťažko ušetrené a zarobené úspory.**

**Nedajte sa oklamať a dodržujte tieto zásady:**

* Nekomunikujte s osobami, ktoré sa v telefóne vydávajú za Vášho príbuzného, lekára, vojaka, policajta, kňaza či inú osobu, ktorá od Vás žiada peniaze, takýto hovor ihneď ukončite!
* Ihneď po telefonáte si overte, či Vás skutočne kontaktoval Váš príbuzný!
* Obratom im zavolajte, overte si skutočnosti, ktoré Vám boli oznámené v telefóne!
* Nevyhadzujte z okna peniaze a cenné predmety cudzej osobe !
* Neposkytujte svoje bankové údaje tretím stranám a radšej sa poraďte so svojimi príbuznými alebo v pobočke Vašej banky !
* Nedôverujte prehnane zvýhodneným investičným príležitostiam !
* **V prípade akéhokoľvek podozrenia vopred kontaktujte políciu na čísle 158 !**